SKRIFTLIG FORESPØRGSEL P-0305/00

af Jens-Peter Bonde (EDD) til Kommissionen

(4. februar 2000)

Om: Sociale ydelser

Vil Kommissionen oplyse, om den danske praksis med at tildele folkepension og statens uddannelsesstøtte (SU) på baggrund af statsborgerskab er i overensstemmelse med EU-retten.

Svar afgivet på Kommissionens vegne af Anna Diamantopoulou

(28. februar 2000)

Hver enkelt medlemsstat er ansvarlig for sit eget socialsikringssystem og afgør, hvilke ydelser der udbetales, betingelserne for at modtage ydelserne og størrelsen af ydelserne.

Der findes imidlertid fællesskabsbestemmelser om samordning af disse systemer i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere og deres familiemedlemmer, der flytter inden for Fællesskabet(1) og Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71(2) for at sikre, at arbejdstagere, selvstændige erhvervsdrivende og deres familiemedlemmer ikke mister retten til sociale ydelser, når de flytter inden for Fællesskabet, og ligeledes sikre at de grundlæggende principper om lige behandling og ikke-diskrimination respekteres(3).

I overensstemmelse med artikel 3 i forordning (EØF) nr. 1408/71 har personer, der er bosat på en medlemsstats område, og som er omfattet af denne forordning, de samme pligter og rettigheder i henhold til en medlemsstats lovgivning som denne medlemsstats egne statsborgere. Hvis statsborgere fra andre medlemsstater ikke tildeles folkepension i henhold til dansk lovgivning på lige fod med danske statsborgere, er der tale om en overtrædelse af fællesskabslovgivningen.

Det ærede medlem omtaler endvidere Statens Uddannelsesstøtte (SU). I denne henseende betyder princippet om lige behandling, at det universitet eller den læreanstalt, hvor en statsborger fra et EU-land ønsker at studere, skal modtage den studerende på samme betingelser som

medlemsstatens egne statsborgere. Udbetales der uddannelsesstøtte til statsborgere fra den medlemsstat, hvor en statsborger fra et EU-land ønsker at studere, skal han eller hun ligeledes kunne opnå støtte til at dække kursusafgifterne (undervisningsgebyr).

Princippet om lige behandling gælder dog ikke for indkomststøtte eller indkomstvedligeholdelse, der har til formål at hjælpe de studerende med at betale udgifterne til daglige fornødenheder, medmindre den studerende er en vandrende arbejdstager eller familiemedlem til en vandrende arbejdstager. I sidstnævnte tilfælde er han i henhold til fællesskabslovgivningen, nærmere betegnet artikel 7 og 12 i Rådets forordning (EØF) nr. 1612/68 af 15. oktober 1968 om arbejdskraftens frie bevægelighed inden for Fællesskabet(4), berettiget til sociale ydelser på samme vilkår som medlemsstatens egne statsborgere. Hvis den danske lovgivning, som det ærede medlem henviser til, omhandler disse former for støtte, kan borgere fra andre medlemsstater, der opfylder kravene i forordning (EØF) nr. 1612/68, derfor og som nævnt ovenfor, få uddannelsesstøtte.

(1) EFT L 149 af 5.7.1971, senest ændret ved EFT C 6 af 10.1.1998.

(2) EFT L 74 af 27.3.1972, senest ændret ved EFT L 323 af 13.12.1996.

(3) EFT L 28 af 30.1.1997.

(4) EFT L 257 af 19.10.1968.